Sæstrengur gæti skilað áttfalt hærra orkuverði Nýir samningar sem norsk orkufyrirtæki hafa gert við bresk stjórnvöld um sölu vindorku í Bretlandi benda til að gífurlegur hagnaður geti orðið af raforkusölu um sæstreng frá Íslandi , að mati Ketils Sigurjónssonar , sérfræðings um orkumál . Hann líkir þessu við olíuhagnað Norðmanna og segir sæstreng stærsta efnahagstækifæri Íslendinga . Norsku ríkisorkufyrirtækin Statoil og Statkraft skýrðu í vikunni frá ákvörðun sinni um að byggja upp vindmyllugarð undan ströndum Bretlands fyrir 270 milljarða króna . Bresk stjórnvöld tryggja Norðmönnum lágmarks orkuverð frá vindmyllunum , sem er þrefalt hærra en núverandi markaðsverð í Bretlandi , en með slíkum samningum vilja Bretar koma í veg fyrir orkuskort í framtíðinni . Ketill Sigurjónsson , lögfræðingur og ráðgjafi um orkumál , segir að ef þeir bregðist ekki við núna , með því að tryggja fjárfestingar í nýjum orkuverkefnum , lendi þeir í orkuskorti . Hann telur að þetta styrkjakerfi Breta gæti gert sæstreng frá Íslandi að mjög arðsömu verkefni . Sæstrengur er stærsta efnahagstækifæri Íslands , segir Ketill Sigurjónsson . Stöð 2 / Gísli Óskarsson . „ Þetta er þvílík arðsemi að þetta væri í raun stærsta efnahagslega tækifæri Íslands . Það er ekkert ofsagt , ” segir Ketill í viðtali í fréttum Stöðvar 2 . Hann segir að íslensk vatnsorka ætti að vera eftirsóknarverðari en ótrygg vindorka . Miklu áreiðanlegra væri fyrir Breta að fjárfesta í vatnsorku frá Íslandi , vatnsorkan væri tryggasti og öruggasti orkugjafinn og þar að auki endurnýjanlegur . Hann telur líklegt að kjörin fyrir raforku um sæstreng frá Íslandi yrðu svipuð og frá norsku vindmyllunum en það myndi þó ráðast af samningum við Breta . Hann telur að verðið yrði á bilinu 150 til 200 dollarar á megavattstund . Til samanburðar sé meðalverð til stóriðju á Íslandi um 25 dollarar á megavattstundina . Þannig fengist sex til átta sinnum hærra verð fyrir orkuna um sæstreng . „ Þarna erum við að tala um tekjur sem væru að stóru leyti bara hagnaður . Þannig að til lengri tíma litið gæti þetta jafnast á við hagnaðinn sem Noregur hefur af olíuvinnslu hjá sér . Það hefur verið sýnt fram á það með góðum og skýrum hætti að þetta gæti orðið ákaflega ábatasamt fyrir Ísland , ” sagði Ketill . Frá lagningu sæstrengs milli Vestmannaeyja og Landeyja . Stöð 2 / Gísli Óskarsson . Fjármögnun sæstrengs milli Íslands og Bretlands er komin á fullan skrið og er leidd af breskum fjárfestum og fyrrverandi orkumálaráðherra Bretlands . Framkvæmdastjóri viðskiptaþróunar hjá Landsvirkjun segir að beðið sé eftir samkomulagi stjórnvalda þessara landa . Hagfræðistofnun Háskóla Íslands telur óljóst hvort þjóðhagslegur ábati sé meiri af sölu raforku um sæstreng en til stóriðju .